ہنری لوئی ویوین ڈیروزیو

ہنری لوئی ویوین ڈیروزیو (18 اپریل 1809ء – 26 دسمبر 1831ء) ایک ہندوستانی شاعر، ہندو کالج، کلکتہ کے معاون صدر مدرس، انقلابی مفکر اور ان اولین ہندوستانی معلمین میں سے تھے جنھوں نے نوجوانان بنگال کو مغربی تعلیم اور سائنسی علوم سے روشناس کرایا۔

ڈیروزیو کی جواں مرگی کے بعد بھی ان کے طلبہ پر ان کے اثرات باقی رہے اور آگے چل کر یہی طلبہ ینگ بنگال کے نام سے معروف ہوئے۔ ان میں سے بہت سے طلبہ نے سماجی اصلاح، قانون اور صحافت کے میدان میں نمایاں مقام حاصل کیا۔

 ابتدائی زندگی 
ہنری لوئی ویوین ڈیروزیو کی پیدائش کلکتہ میں انٹالی پدماپکور میں 18 اپریل 1809ء کو ہوئی۔ ان کے والد کا نام فرانسس ڈیروزیو تھا۔ ہنری کا اصل خاندانی نام "ڈے روزاریو" ہے۔ ہنری لوئی کی ابتدائی تعلیم ڈیوڈ ڈرمنڈ کے اسکول میں ہوئی جہاں وہ آٹھ برس کی عمر سے چودہ برس کی عمر تک رہے۔
چودہ برس کی عمر میں ہنری لوئی نے اسکول چھوڑ دیا۔ ابتدا میں کلکتہ میں اپنے والد کے ساتھ رہے اور بعد ازاں بھاگلپور منتقل ہو گئے اور دریائے گنگا کے ساحل کے خوبصورت مناظر سے متاثر ہو کر شاعری کرنا شروع کی۔

یہ وہ وقت تھا جب بنگال کا ہندو سماج افراتفری کا شکار تھا۔ سنہ 1828ء میں راجا رام موہن رائے نے برہمو سماج کی بنیاد رکھی جس نے مثالی ہندو تصورات کو باقی رکھا اور بت پرستی کی مخالفت کی۔ چنانچہ اس کے خلاف قدامت پرست ہندو سماج میں سخت رد عمل سامنے آیا۔ انہی تبدیلیوں کے تناظر میں ڈیروزیو کی ہندو کالج میں تقرری عمل میں آئی جہاں انھوں نے سماجی اصلاح کے تصورات اور افکار کو جلا بخشی اور ان کی نشر و اشاعت میں تعاون کیا۔ سترہ برس کی عمر میں ہنری لوئی ایک عظیم دانش ور اور مفکر کی حیثیت سے مشہور ہو گئے۔ انتہائی مختصر مدت میں کالج میں انھوں نے اپنے گرد ہونہار طلبہ کا ایک حلقہ جمع کر لیا تھا۔ اٹھارہ برس کی عمر میں وہ ہندو کالج میں انگریزی ادب اور تاریخ کے لیکچرار مقرر ہو گئے۔ وہ اپنے شاگردوں کو مسلسل آزاد فکری اور سوال اٹھانے پر ابھارتے اور اندھی تقلید سے روکتے۔ ان کی تعلیمات نے آزاد خیالی، مساوات اور آزادی اظہار کی روح کو جلا بخشی۔

 وفات 
26 دسمبر 1831ء کو صرف بائیس برس کی عمر میں ڈیروزیو کی وفات ہوئی۔ کلکتہ کے ساؤتھ پارک سیمیٹری میں انھیں دفنایا گیا۔

 حوالہ جات 

زمرہ:1809ء کی پیدائشیں
زمرہ:1831ء کی وفیات
زمرہ:اموات بسبب ہیضہ
زمرہ:انیسویں صدی کے ہندوستانی شعرا
زمرہ:انیسویں صدی کے مرد مصنفین
زمرہ:اینگلو انڈین شخصیات
زمرہ:بنگالی نشاۃ ثانیہ سے منسلک شخصیات
زمرہ:بھارت کے انگریزی زبان کے شعرا
زمرہ:بھارت میں وبائی مرض اموات
زمرہ:بھارتی مرد شعرا
زمرہ:کولکاتا کے مصنفین
زمرہ:مغربی بنگال کے شعرا
زمرہ:ہندوستانی مسیحی مصنفین
زمرہ:ینگ بنگال
زمرہ:پریزیڈنسی یونیورسٹی، کولکاتا کے فضلا
زمرہ:بھاگلپور کی شخصیات
زمرہ:بنگال سانچے
زمرہ:انیسویں صدی کے ہندوستانی معلمین
زمرہ:انیسویں صدی کے ہندوستانی مصنفین
زمرہ:مغربی بنگال کے معلمین
زمرہ:ہندوستانی شعرا
زمرہ:بھارتی الٰہیات دان
زمرہ:انیسویں صدی کے بھارتی مرد مصنفین
زمرہ:بھارتی ملحدین
زمرہ:مغربی بنگال کی شخصیات